Basketball: Den kæmpe bunke af sten, vi kalder for Vejlby-Risskov Hallen, har snart ligget i det nordlige i Aarhus i 50 år.

Rolling Stones har spillet der. Det samme har Jimi Hendrix og Thomas Helmig.

Hallen har lagt gulv til så mange håndbold- og basketballkampe - på alle niveauer - at ingen tæller længere.

Det europæiske basketballforbund vil egentlig helst have, at Bakken Bears spiller sine kampe i byens største opvisningshal, Arena. Men bjørnene vil hellere spille nede i grotten under de stejle trapper med de karakteristiske grønne plasticsæder.

Og når der er fyldt i Vejlby-Risskov Hallen, som det var tilfældet til tirsdagens kvartfinale i Europe Cup, er det et fantastisk sted. De knap 2000 tilskuere skaber den intensitet og stemning, som AGF drømmer om med et løbebanefrit stadion.

Og sådan er det faktisk altid, når Bakken Bears fylder hallen til de store kampe. Alligevel var det en speciel dag denne tirsdag.

Og så alligevel.

Fordi ham med bjørnehuen sad der, som han plejer. Michelinkokken Wassim Hallal sad der. Og ham med det grå fuldskæg, der altid banker på reklamebanden lige bag Bakken-spillernes bænk, sad der.

Og AC/DCs Thunderstruck blev spillet som sædvanligt små tyve minutter før kampstart. Ligesom sangen 'Seven Nation Army' blev spillet ved præsentationen af modstanderne, Le Portel fra Frankrig. Hører man godt efter, når den sang spiller, kan man høre Bakken Bears-spillerne, der synger deres egen version af sangen ude i det mørke rum, de gemmer sig i, inden de selv løber på banen. Deres tekst er ikke egnet til at blive publiceret.